MTÜ MURASTE KÜLASELTS
 JUHATUSE KOOSOLEKU PROTOKOLL   	

Murastes, 25. märts 2015. a (kell 18.30- 21.50)	 	

Juhatas:	Andrus Saliste	
Protokollis:	Aule Kikas	
Osalesid:	juhatuse liikmed Andrus Saliste, Aule Kikas, Katre Kuusik,  Anti Aaremaa, Evelin Tiirik, Katrin Krause  Marju Tulva, Martina Mamontov	
Puudusid:	juhatuse liikmed Kari Maripuu, Tarmo Ola,  Elari Udam	

Päevakord:	
	
1.	Murastesse noorteväljaku rajamine.
2.	Südamepäeva korraldamine. 
3.	Rendilepingu sõlmimine. 
4.	Informatsioon:
a.	Harku valla külade ja vabaühenduste ümarlaua kokkusaamisest;
b.	Koostööprojekti ettevalmistavast tegevusest.
c.	Maitalgud ja prügikasti kampaania idee
5.	Osalemine Nelja Valla Kogu tegevuses.
6.	2014.  a tegevusaruande arutelu.

1.	Murastesse noorteväljaku rajamine
Päevakorrapunkti arutelule on kutsutud osalema kõik huvilised. Eksperdina oli kaasatud Mario Kalde (Simple Sessioni korraldaja).

Katrin Krause projekti vedajana tutvustas seniseid tegevusi. Külaselts on sõlminud maa-ala kasutamise lepingu OÜ Strantumiga ning praegu käib töö projekteerimise ettevalmistamiseks. Plaanis on rajada skatepark, jõujaam; võimalus on ka tenniseväljaku rajamiseks.  Raha ehitamiseks on plaanis taotleda Leader-meetmest. 

Mario Kalde tutvustas sarnaseid projekte nii Eestis kui kaugemal ning andis ülevaate noorteväjaku (skatepargi) rajamise erinevatest võimalustes, ilmestades teemat suurepärase pidigaleri esitlusega. 

Probleemseks võib kujuneda noorteväljaku taristu rajamine, tegemist on loodusliku liigvee neeldumise kohaga. Looduslike eripärade hoidmiseks/säilitamiseks kaasame vastava valdkonna spetsialistid (Val Rajasaar, Uudo Timm jt). Variant on plaanida ka piiritletud veesilm (ääristus, sillad).   

Val Rajasaar selgitas teemat järgmiselt: „Paistab, et on teada, kus on see praegune toimiv liigvee neeldumise koht paekivisse. Kraav on see, mida ei tohi väga palju puutuda. Kui, siis ainult käsitsi ja labidaga, et praegune toimiv kurisu traktoritööga setteid sisse ei saaks. See äravool on vajalik ja hästi ettevaatlikult peab toimetama, käsitsi ja soovitavalt suvel, kuival ajal, kui vee neeldumiskoht ka näha on (praegu on vee all). See on p.4 Mavese uuringu kaardil. Olen ise ka seda kohta näinud, suvel, igavesti pikk pragu paekivi vahel. Sinna ei tohi saasta sattuda. Praegu vesi alla ei lähe, sest maa alune on vett täis. Võtab aega, kuni hakkab minema. Seda kraavi ei tohiks puutuda. Samuti mõtlen, et kui sinna teha skeitpark, siis peaks ikkagi vöimalikult palju körghaljastust alles jätta, sest see on kooli juures veel viimane tore harakavõsa. Ma praegu lisades ei näinud esialgset maakasutuse plaani, et kuhu ja mida. Ega me ei saagi teada, kuidas uue kooli juures kevadise veeuputusega läheb enne, kui pole olnud korraliku suure lumega talve. Alles siis elgub tõde. Juba sel talvel vaatamat lumepuudusele oli suur üleujutus sealsamas, see, kus sildid olid. See ongi loomulik koht, kus võiks vesi saada koguneda ja ühenduses kraaviga olla. Kuidas aga seal ilma körghaljastust vähendamata siis väljak ära mahuks, ma küll ei kujuta ette. Lagedaks raiuda ja unustada rohelus? Mõtlemise kohti on.“

Projektiga on vaja lahendada palju nüansse: sadevee kogumine, liigvesi, jalgrajad, valgustus jne. 

Koosoleku osalenud noored kinnitasid suurt ootust taolise tegevusväljaku suhtes.
 
Otsustati jätkata ettevalmistavate tegevustega, projekteerimisel arvestada looduslike eripäradega (roheala, elupaigad jne) ning kaasata valdkonda tundvaid spetsialiste kogu projketi vältel.  

2.	Südamepäeva korraldamine
Muraste külaselts on taas saanud Euroopa Sotsiaalfondi programmist "Tervislikke valikuid toetavad meetmed 2013-2014" rahalise toetuse Südamepäeva korraldamiseks (Harku vallas ainsana). Projekti veab Muraste Liikumisklubi.

Projektijuht Kaire Taberland Muraste Liikumisklubi esindajana tutvustas Muraste südamepäeva, mis seekord kannab nimetust „Südamepäeva Zumbaparaad Murastes“. Tegemist on kogupere sündmusega, mis on suunatud liikumisharrastuse populariseerimisele, nii Muraste elanikele kui kaugemalt tulijatele. Osalejatel on võimalus võtta osa tervislikust liikumisest Muraste olulisimates paikades - Muraste Konsumi parklas, Muraste koolimaja õuel, Pangapealse mänguväljakul, Vaateplatvormi esisel platsil ning Mummi Trahteri õuel. Igas peatuspunktis tantsitakse zumbarütmis ning ühest punktist teise liigutakse samuti tantsusammul. Sündmuse lõppedes pakutakse osalejate sooja teed, mahla ning puu- ja juurvilaviljasuupisteid. Ligikaudne ajakava: kell 12:30 -13.00 – ettevalmistavad tegevused; kell 13:00 – kogunemine ja sissejuhatus; kell 13.15 - 15.00 zumbaparaad; kell 15:00-15:30 – osalejate tunnustamine ja lõpueine; kell 15:30 - sündmuse lõpp, koristamine. Südamepäev toimub 26. aprillil. 

Otsustati anda panus projekti õnnestumiseks. 

3.	Rendilepingu sõlmimine
Aule Kikas tutvustas  Muraste kooli  ruumide kasutamiseks sõlmitava rendilepingu projekti. Juhatuse liikmed tegid ettepanekuid lepinguprojekti mõnigateks muudatusteks. Lepingu sisuks om ruumi 116 ja aatriumi ning nende teenindamiseks vajalike ruumide kasutamine. Leping sõlmitakse perioodiks  25.03.2015-30.06.2015.

Otsustati sõlmida leping Vääna Mõisakooliga Muraste kooli ruumide kasutamiseks.  

4.	Informatsioon:
a.	Harku valla külade ja vabaühenduste ümarlaua kokkusaamisest;
Andrus Saliste andis ülevaate 23. märtsil toimunud ümarlauast, kus Kalev Petti uuringufirmast OÜ Faktum&Ariko tutvustas Harku valla rahuloluuringut ning Kasevälja Küla Selts sütitas osalejaid osalema Harku valla külade päeval. 
b.	Koostööprojekti ettevalmistavast tegevusest.
Aule Kikas andis ülevaate koostöövõrgustike loomise ja arendamise kavandatavast projektist, mille tulemuseks võiks olla sünergiast sündinud lahendus(ed) ühiskondlikele probleemidele ning muidugi jätkusuutlik koostöö.
c.	 Arutati 2. mai koristustalgute teemat. Evelin Tiirik registreerib talgupunkti ja lepib prügikonteineri asukoha vallaga kokku. Ühiselt koorus ka prügikasti kampaania idee maikuuks, mille käigus paigutatakse ajutised prügikastid Lee ja Kolmiku tee äärde õpetava üleskutsega.
Päevakorrapunktid  5 ja 6 jäid ajapuudusel käsitlemata ja lisatakse järgmise koosoleku päevakorda. 
Järgmine koosolek on 8. aprillil. 

Andrus Saliste
koosoleku juhataja